Diari Oficial de la Generalitat Valenciana


Sumari del DOGV 2518, del 30-05-1995 (1995/834898)

RESOLUCIÓ de 25 d'abril de 1995, de la Secretaria General de la Conselleria d'Educació i Ciència, per la qual es desplega l'Ordre de 21 de novembre de 1994, de la mateixa conselleria, reguladora dels fitxers automatitzats del departament, amb dades de caràcter personal, corresponents als centres docents no universitaris
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2518

Data del DOGV
:   30-05-1995

Secció del DOGV
:   ALTRES DISPOSICIONS

Número del document
:   1995/834898


Data del document
:   25-04-1995

Organisme emissor
:   Conselleria de Educació i Ciència

Tipus de document
:   Resolució

Anàlisi jurídica

RESOLUCIó de 25 d'abril de 1995, de la Secretaria General de la Conselleria d'Educació i Ciència, per la qual es desplega l'Ordre de 21 de novembre de 1994, de la mateixa conselleria, reguladora dels fitxers automatitzats del departament, amb dades de caràcter personal, corresponents als centres docents no universitaris.  
La Llei Orgànica 5/1992, de 29 d'octubre, de Regulació del Tractament Automatitzat de Dades de Caràcter Personal, estableix en l'article 18 que la creació, la modificació o la supressió dels fitxers de titularitat pública només es podrà fer mitjançant disposició general adoptada per les administracions públiques respectives responsables dels fitxers i publicada en el Butlletí Oficial de l'Estat o en el diari oficial corresponent. Així mateix, en la disposició addicional segona, va imposar aqueixa mateixa obligació per als fitxers existents anteriorment a l'entrada en vigor de la llei.  
Complint aquests preceptes, i d'acord amb el que disposa el Reial Decret 1332/1994, de 20 de juny, pel qual es desenrotllen determinats aspectes de la llei esmentada, per Ordre de 21 de novembre de 1994, de la Conselleria d'Educació i Ciència (DOGV del 27 de gener de 1995), s'han regulat els fitxers automatitzats del departament, amb dades de caràcter personal, corresponents als centres docents que imparteixen ensenyaments no universitaris dins l'àmbit territorial de la Comunitat Valenciana.  
Per tal d'homogeneïtzar el tractament d'aquestes dades, garantir la correspondència dels efectivament enregistrats amb els tipus previstos en la norma anterior i assegurar, en definitiva, l'adequació legal dels fitxers dels centres docents de titularitat de la Generalitat Valenciana i la compatibilitat d'aquests per a la integració en el sistema d'informació de l'administració educativa, l'apartat 6è de l'ordre esmentada anteriorment disposa que l'automatització i el manteniment dels fitxers d'aquests centres s'hauran d'efectuar amb els programes informàtics o mitjans tècnics que hagen estat elaborats o autoritzats per la Conselleria d'Educació i Ciència amb aquesta finalitat, i aquests centres hauran d'adaptar-hi els fitxers en els terminis previstos en l'apartat setè d'aquesta norma.  
Paral·lelament, i en consonància amb això, durant aquest curs 1994-95, la Conselleria d'Educació i Ciència, mitjançant els serveis tècnics competents, ha desplegat i sotmès a prova un programa informàtic per a la gestió administrativa dels centres i per al tractament dels seus fitxers automatitzats amb dades de caràcter personal, i està ja disponible una versió apta per a l'ús pels centres que imparteixen ensenyaments de règim general.  
En atenció d'aquests motius i de conformitat amb el que disposen els articles 10 i 14 del Decret 114/1993, de 26 de juliol, del Govern Valencià, i en l'apartat vuitè de l'Ordre de 21 de novembre de 1994, de la Conselleria d'Educació i Ciència, resolc:  
Primer  
De conformitat amb l'apartat sisè de l'Ordre de 21 de novembre de 1994, de la Conselleria d'Educació i Ciència, per la qual es regulen els fitxers automatitzats del departament amb dades de caràcter personal corresponents als centres docents no universitaris, s'aprova el Programa de Gestió de Centres Docents elaborat per la Conselleria d'Educació i Ciència, amb caràcter de programa oficial, per a la gestió dels centres que requeresquen o comporten el tractament automatitzat dels fitxers regulats en la mateixa ordre.  
El programa esmentat és d'ús obligatori per a aquesta finalitat, a partir de l'1 d'octubre de 1995, en tots els centres docents públics de titularitat de la Generalitat Valenciana dependents de la Conselleria d'Educació i Ciència, sense perjudici del que preveuen els apartats següents.  
Segon  
No obstant això, i mentre que el programa oficial aprovat no dispose d'una versió amb les aplicacions informàtiques específiques per als centres docents que imparteixen ensenyaments de règim especial, a distància o per a la formació de persones adultes, aquests podran continuar utilitzant els programes amb els quals tingueren automatitzats els fitxers amb dades de caràcter personal, amb l'autorització prèvia d'aquests en els termes previstos en aquesta resolució.  
Tercer  
En tot cas, els centres que, a l'entrada en vigor de l'ordre esmentada en l'apartat anterior, disposaven de fitxers amb dades de caràcter personal automatitzats amb aplicacions o programes informàtics distints de l'aprovat per aquesta resolució, i que es proposen continuar utilitzant-los transitòriament durant el curs 1995-96, hauran de sol·licitar l'autorització corresponent a la Secretaria General de la Conselleria d'Educació i Ciència abans del 30 de juny de 1995.  
Quart  
Així mateix, els centres als quals es refereix aquesta resolució podran utilitzar altres programes que, a sol·licitud d'aquests centres, s'autoritzen per a aplicacions específiques que requeresquen el tractament dels fitxers amb dades de caràcter personal, sempre que aquestes aplicacions no estiguen disponibles o incorporades en el programa oficial aprovat.  
Cinquè  
En els casos previstos en els tres apartats anteriors, les sol·licituds aniran acompanyades del projecte d'automatització corresponent o de tractament automatitzat de dades de caràcter personal, que contindrà si més no la documentació següent:  
a) Certificat de la direcció del centre que la finalitat, l'ús i d'altres característiques de la projectada utilització dels fitxers s'adequen al que disposa l'annex de l'Ordre de 21 de novembre de 1994, de la Conselleria d'Educació i Ciència.  
b) Llista dels camps d'informació corresponents als diversos tipus de dades de caràcter personal previstos en l'ordre esmentada, que s'enregistraran en el fitxer o els fitxers que es pretenen automatitzar o tractar amb el programa per al qual se sol·licita autorització.  
c) Document descriptiu de la denominació, les característiques i les especificacions tècniques del programa o de les aplicacions informàtiques que suportaran l'automatització o tractament automatitzat dels fitxers, amb indicació del fabricant i, si escau, del subministrador, i també de les condicions d'adquisició o ús pel centre.  
d) Memòria justificativa de la conveniència d'utilització dels mitjans tècnics projectats, i comprensiva de les mesures adoptades per garantir la integritat i la seguretat de les dades i evitar-ne l'alteració, la pèrdua, o el tractament o l'accés no autoritzats.  
Sisè  
La Secretaria General, amb l'informe tècnic previ favorable de la Direcció General de Règim Econòmic, resoldrà la sol·licitud d'autorització del projecte d'automatització en el termini d'un mes, i especificarà en la resolució els aspectes descrits en els apartats b i c del número anterior que, si escau, s'autoritzen.  
Setè  
No podran ser autoritzats els programes o els projectes d'automatització que contravinguen el que disposa l'Ordre de 21 de novembre de 1994, de la Conselleria d'Educació i Ciència, ni els que per raons tècniques impedesquen o dificulten el compliment del que s'hi disposa.  
Vuitè  
Les autoritzacions concedides en aplicació del que disposa aquesta resolució, ho seran per un curs acadèmic, llevat que en la resolució d'autorització es dispose una altra cosa, sense perjudici de la facultat de la Secretaria General per revocar-les o modificar-les per raons legals, per la implantació de tecnologies noves o per altres causes anàlogues que així ho facen aconsellable des del punt de vista tècnic o econòmic.  
Novè  
A l'efecte previst en aquesta resolució, l'aprovació del programa oficial de gestió dels centres docents no universitaris s'entendrà referida a la versió 2.0 i les versions successives i desplegaments d'aquest que es determinen per acord de la Direcció General de Règim Econòmic.  
València, 25 d'abril de 1995.- El secretari general: Manuel Ortells i Ramos.